|  |
| --- |
| **“’n Uitbundige, blydskap lewe!”**  **1 Pet. 1:3-12** |

Goeie more almal – welkom by nog ŉ uitsending van Gereformeerde Kerk in Pinetown se erediens.

Een van die ergste dinge vir my in hierdie grendeltyd is dat ek julle nie persoonlik kan groet voor die erediens nie; julle saamkuier met mekaar op die stoep terwyl ŉ paar van ons nog die laaste voorbereiding vir die diens doen, is nou stil...

Die gemeenskap met mekaar is ons grootste uitdaging terwyl ons nie bymekaar kan kom nie, jy kan jou indink wat met jou liggaam sal gebeur as jou ledemate nie meer kontak met jou lyf het nie.

So wie is vanoggend saam met my en jou bymekaar? Kyk in jou gedagte om jou rond... Begin jy dalk vergeet...

Dankie vir die foto’s wat party al begin stuur het sodat ek ŉ paar weer kan voorstel...

Van die gemeente self die Alexanders, Conradies, Coetzees met Werner se meisie wat toe heelwat langer kuier as wat almal gedink het, en die Burgers.

Dan uit Gauteng nog Burgers en die Standers in Limpopo...

Stuur vir my foto’s vir volgende week asseblief.

Dit klink steeds of dit redelik goed gaan met almal, nuwe nuus is natuurlik dat ŉ paar mense die week weer kon begin werk, party begin die komende week, maar heelparty wag nog... Ons weet van een lidmaat wat die nuus moes kry dat sy onbetaalde verlof moes neem vir ŉ onbepaalde tyd...

Renier en Deseree Botes is terug uit Gauteng waar hulle die eerste deel van die aanhouding was.

Die moeilikste nuus om te verwerk gaan oor Dries Venter se gesondheid – almal is maar ontsteld daaroor, maar mag die besonderse getuienis van die gesin se geloof in aksie ons almal aanspoor om dieselfde te doen.

Kom ons fokus nou ons gedagtes in ons saamwees met die Here, die Almagtige God – Vader, Seun en Heilige Gees –

**Lied 157 v. 1, 2**

1.

Here Jesus, ons is saam,

op u roepstem hier vergader;

saam verenig in u Naam

kan ons tot die Vader nader.

Hoor die dank- en smeekgebede,

Heer, van u gemeentelede.

2.

Maak ons harte deur u Gees

vir die heil'ge woord ontvanklik.

Laat ons daagliks onbevrees

op u heil bou, diep afhanklik.

Heer, laat ons geloofsvertroue

eenmaal oorgaan in aanskoue.

**Votum: 1 Joh. 4:9-10**

9Hiérin is God se liefde vir ons geopenbaar: sy enigste Seun het Hy na die wêreld toe gestuur sodat ons deur Hom die lewe kan hê.

10Werklike liefde is dít: nie die liefde wat ons vir God het nie, maar die liefde wat Hy aan ons bewys het deur sy Seun te stuur as versoening vir ons sondes.

**Ef. 1:1b,2**

1… Aan almal … wat aan God behoort en in Christus Jesus glo.

2Genade en vrede vir julle van God ons Vader en die Here Jesus Christus!

**Lied 191 v. 1, 2, 3**

1.

Grote God, ons bring U eer,

ons aanbid U, Koning, Heer.

U kom toe die lof alom -

U wat was, wat is, wat kom.

Voor U buig die skepping neer -

U wat ewig sal regeer.

2.

Om u troon bring eng'le eer:

"Heilig, heilig, heilig, Heer".

Hier op aarde word 'n lied

deur die eeue aangebied:

Die getuies van u Naam,

jubel in hul lofsang saam.

3.

Vader, ewig, goed en groot,

hoor ons lof uit elke oord.

Seun van God in ewigheid,

ons is tot u diens bereid.

Heil'ge Gees, Vertrooster, Heer,

ons, u kerk, wil U steeds eer.

Kinders – blom in blydskap daar waar die Here jou plant...

**Dit borrel in my!**

Dit borrel in my want ek is so bly,  
Jesus het my lief.  
Vir my’t Hy gesterf en gered van verderf  
Ja, Jesus het my lief.

Dit borrel in my want ek is so bly,  
Jesus maak my lewe vry.

Hy neem weg my sondeskuld,  
dit borrel, dit borrel, in my, in my...

Dit borrel in my want ek is so bly,  
Jesus het my lief.  
Vir my’t Hy gesterf en gered van verderf  
Ja, Jesus het my lief.

Dit borrel in my want ek is so bly,  
Jesus maak my lewe vry.

Hy neem weg my sondeskuld,  
dit borrel, dit borrel, in my!

**GEBED**

Ons fokus vanoggend op 1 Petrus 1:3-12.

Petrus skryf die brief om gelowiges te bemoedig wat soos vreemdelinge in die wêreld lewe en baie onreg moet verduur en waar die lyding van vervolging binnekort sou losbars. Die doel van sy brief is om hulle moed te gee in hulle swaarkry lewens.

(Let op dat hierdie brief geskryf is aan mense in Christus glo, en wat met hulle lewe wys dat hulle kinders van God geword het. As jy nog nie glo nie, dan is hierdie boodskap nog nie vir jou nie, maar ek hoop dat die wonder daarvan jou weer ŉ keer sal laat dink. As jy glo, dan is dit ook vir jou...)

**<< Lees 1 Pet. 1:3-12>>**

Voordat ons by die inhoud van Petrus se boodskap kom, wil ek net eers die perspektief daarvan uitlig.

Hoe gee jy vir iemand wat swaarkry en ly weer nuwe moed?

Wat sê jy vir iemand wat net nie meer verder kan uithou en aanhou nie?

Petrus probeer nie om die beproewing te verduidelik nie of om te spekuleer hoe dit dalk sou inpas in God se plan of die eindtye nie.

Petrus bemoedig sy gelowige lesers deur hulle gedagtes uit die donker put van lyding na boonte te bring in die helder sonskynlig van Jesus Christus.

Dit is nie met kennis wat hy hulle bemoedig nie, maar met geloof – om te sien wat nog onsigbaar is, en om so bly te wees daaroor dat hulle in die swaarkry kan uithou met ŉ huppel in hulle stap.

Neem ŉ marathon atleet as ŉ voorbeeld – ek het twee daarvan deurgestrompel om vir Comrades te kwalifiseer. Die ergste deel van die pad was van so tussen 28 en 37 km met my bene lam en my motivering op sy laagste – ophou was ŉ konstante gedagte.

Om dan te weet hoekom my bene lam is, het my net mooi niks gehelp nie. Wat wel gehelp het, was om te dink aan die oorwinning om betyds klaar te maak. Dit is hoekom die laaste 5 km met nog moeër bene nie so erg was nie – want ek kon die mense by die eindpunt hoor, in my gedagtes kon ek die medalje om my nek sien.

Dit is die sekerheid van oorwinning en sukses in Christus wat ons moed en krag gee om aan te hou en uit te hou in hierdie lewe waar ons soos vreemdelinge veronreg word, waar ons met swaarkry en lyding te doen het.

Kom ons kyk nou na die inhoud van sy boodskap.

Hy loof God omdat Hy aan gelowiges nuwe lewe skenk (v. 3)

Ons lees dit ook in Ef. 2:5,6, *“Deur sy groot liefde het God ons wat dood was as gevolg van ons oortredings, saam met Christus lewend gemaak. Uit genade is julle gered! 6Ja, in Christus Jesus het Hy ons saam met Hom opgewek uit die dood en ons saam met Hom 'n plek in die hemel gegee…”*

Gelowiges kry dieselfde siektes as ongelowiges, dieselfde verlies aan inkomste en werkloosheid, dieselfde geweld en misdaad tref ons ook.

Trouens gelowiges kry swaarder as ongelowiges want die wêreld haat ons, die duiwel wil ons geloof in Christus los breek.

Maar binne dieselfde swaarkry en erger lyding lewe ons anders as ongelowiges,

want ons het ŉ nuwe lewe ontvang deur Jesus se opstanding uit die dood.

Hoekom kan ons anders lewe? Waarom word ons gedagtes en ons gemoed nie vasgegrendel in die put van swaarkry nie?

Want ons het *ŉ lewende hoop*... (v.3)

In die Bybel is “hoop” nie iets wat onseker is soos wanneer ek sou sê dat ek “hoop” dat ons mooi weer gaan hê môre nie. In die Bybel is “hoop” ŉ sekerheid, dit is iets waarop jy jou lewe kan bou.

Petrus skryf dus dat ons ŉ lewende “sekerheid”. Ons sekerheid is nie dood nie, dit bly nie dieselfde nie, dit is lewendig, dit groei.

Aan die begin van jou geloofslewe is jou sekerheid daar, maar dit is so wankelrig soos ŉ baba wat leer loop.

Maar die sekerheid is lewendig en dit groei en word sterker

soos wat jy die Bybel biddend lees en daaroor nadink,

soos wat jy na die verkondiging en uitleg daarvan luister, en by ander gelowiges getuienis van hulle sekerheid hoor;

soos jy God se invloed in jou lewe al meer en duideliker raaksien en beleef –

so groei jou sekerheid. Dit is lewend en dit is seker...

Waarvan is ons so seker, op wat hoop ons?

Die eerste ding waarop ons hoop en waarvan ons sekerheid bly groei is ons erfenis (v.4)

Luister na ŉ paar beskrywings daarvan uit verskeie tekste in Openbaring (Op. 5, 5, 19, 21)

Gelowiges sal die nuwe hemel en die nuwe aarde te beërwe,

ons sal in God se teenwoordigheid lewe, waar Hy elke traan sal afvee; waar daar nie meer dood en hartseer en pyn sal wees nie.

Ons sal die glorie van God sien en ons sal ons Hemelse Koning saam met ander gelowiges verheerlik.

Ons sal dit wat Adam en Evan in die paradys verloor het terug kry; en baie, baie meer...

Petrus sê ons erfenis is onverganklik – dit kan nie verwoes word of vergaan nie,

dit is onbesmetlik – dit kan nie vuil, sleg of vrot word nie,

dit is onverwelklik – dit kan nie verlep nie, dit bly vars en fantasties.

Ons wonderlike erfenis word vir ons bewaar in die hemel *“waar mot of roes dit nie verniel nie en waar diewe nie inbreek en dit steel nie”* sê Jesus in Mat. 6:20.

Ons erfenis is reeds gereed en in God se bewaring, reg vir ons om dit te ontvang.

Maar wat van my en jou?

Sal ons die krag en volharding hê om uit te hou en aan te hou totdat ons die erfenis te kan ontvang?

Sal ek nie dalk die pad byster raak om nooit by die bewaarde erfenis uit te kan kom nie?

Dit my liewe broer en suster is die tweede ding waarop ons ŉ lewende hoop, ŉ groeiende sekerheid het (v.5)

Ons is seker en word al sekerder dat dit nie net die erfenis is wat bewaar word nie, maar ook die ontvanger.

Omdat ons glo word ek en jy deur die krag van God bewaar sodat niks jou sal kan verhoed om jou erfenis te ontvang nie.

Die woord wat Petrus vir hierdie bewaring gebruik is ŉ militêre term.

Dit beteken dat God jou soos ŉ krygsgevangene sal bewaar sodat die vyand, die duiwel en die wêreld jou nie sal kan kom steel nie, want Christus het beide oorwin.

Netso sal jou sondige natuur jou nie kan laat ontsnap nie, want Christus het jou van die mag van die sonde verlos.

Dit is basies wat Petrus leer –

dat gelowiges ŉ nuwe lewe ontvang deur die opstanding van Jesus Christus.

dat ons ŉ lewende hoop, ŉ groeiende sekerheid het

op ŉ fantastiese erfenis wat reeds gereed is en vir ons bewaar word,

en dat ons wat glo netso bewaar word om ons erfenis te kan ontvang.

“So what?” kan jy nou vra – hoe help dit my met swaarkry en lyding?

Dit is ŉ verstaanbare vraag, maar dit mis die hele punt van die boodskap.

Die fokus van bemoediging is nie in jou omstandighede nie.

Daar is niks in jou omstandighede om jou moed te gee nie – selfs al dink jy daar is.

Jou gesondheid, die mediese wetenskap, jou werk, jou beleggings of dalk jou familie – wat ook al in hierdie lewe vir jou krag en moed gee kan in ŉ oomblik soos kaf in die wind wegwaai.

Moenie met jou vrae soos ŉ marathon atleet op jou moeë bene fokus nie, fokus op die wenpaal. Anders as ongelowiges weet ons wat die eindtelling is – fokus jou hart en jou gedagtes daarop.

Deur ons nuwe lewe in Christus het ons ŉ groeiende sekerheid van die allerwonderlikste erfenis wat reeds gereed is en in die hemel vir ons bewaar word, terwyl ons daarvoor bewaar word omdat ons glo.

En dit, ons sekerheid van die erfenis, ons sekerheid op die saligheid waaraan ons reeds deel het (v. 8) – dit maak ons vol met ŉ onuitspreeklike en ŉ heerlike blydskap.

Ons is so vol van ŉ borrelende, oorlopende, aansteeklike, huppelende, uitbundige, blydskap dat daar niks is wat ons aandag daarvan kan aftrek nie.

In hierdie lewe met hierdie liggaam sit ons baie keer diep in ŉ donker put van swaarkry en lyding.

Jy is dalk nou daarin, jy is dalk al lank daarin en gaan dalk nog lank daarin bly;

dalk is jy nie nou daar nie maar dit kan net om die draai vir jou voorlê...

Maar ons gedagtes, ons gees word nie daardeur vasgevang nie,

in die seer en die verlange en die verwarring en die kommer van hierdie lewe huppel ons gemoed van vreugde en blydskap want ons is seker van die einde.

Eers dan kom Petrus se boodskap by beproewing in v.6.

*“Verheug julle hieroor (die erfenis en die bewaring) selfs al is dit nodig dat julle vir ŉ kort tydjie bedroef gemaak word deur allerhande beproewings.”*

Moenie dat beproewing jou vreugde en blydskap in Christus steel nie.

Hy vergelyk ons swaarkry met die vuur wat goud smelt.

Hoe bewys jy dat goud suiwer is? Jy smelt dit sodat almal kan sien daar is nie onsuiwerhede wat bo-op die goud dryf nie.

So is beproewing die vuur wat nodig is om te wys dat ons geloof, ons vertroue op God, waar en suiwer is.

Dit sal net ŉ kort rukkie duur – dalk ŉ paar maande, ŉ jaar, op die meeste seker so 70 of 80 jaar – maar dan kom die ewigheid van heerlikheid by God wat ons as erfenis sal ontvang...

Kyk hoe God selfs stamelende, struikelende gelowiges wat gedurig moet uitroep “Here, help my!” weer en weer die krag gee om te volhard.

Male sonder tal staan mens verstom en jy weet – dit kan nie uit eie krag wees nie – dit is God se werk in hulle. Dat mense met hartseer trane in die diepe beproewing steeds die onuitspreeklike blydskap en vreugde in Christus uitstraal.

Wie baat daarby dat jou geloof se suiwerheid bewys word –

ja, God word verheerlik en ander gelowiges word bemoedig en ongelowiges aangegryp.

Maar jou eie sekerheid groei al sterker en jou blydskap al meer wanneer jy besef dat dit net geloof is wat jou staande hou, die krag van God in jou wat jou vol blydskap laat volhard...

En daarvoor sal jy, en veral God lof, eer en heerlikheid ontvang by Jesus se wederkoms. (v. 7)

Is daar dinge wat jou aandag en jou fokus aftrek van jou erfenis?

Iets wat jou vreugde in Christus en jou blydskap oor jou erfenis en bewaring steel?

Is dit probleme met jou gesondheid, ongeneeslike siekte van ŉ geliefde?

Is dit eensaamheid, dalk die hunkering na ŉ lewensmaat of dalk verhoudings met mense wat skeefloop en teleurstel?

Hartseer oor kinders wat jy nie kon hê nie, of kinders wat oorlede is, of ŉ eggenoot of kinders wat nie tans naby God lewe nie?

Is dit ŉ gebrek aan inkomste en kommer oor kos en klere en rekenings wat betaal moet word?

Is dit die land se politieke toestand, diskriminasie, misdaad en geweld, die korrupsie?

Dalk ŉ onregverdige onderwyser, of ŉ onredelike werkgewer.

Moet jy verhuis na ŉ vreemde plek waar jy wonder of jy ooit gelukkig sal kan wees?

Wat is daar wat jou vreugde en blydskap in Christus wil steel?

Nie een beproewing is gering en maklik nie, maar in 2 Kor. 4:17-18 lees ons dat, “*17Ons swaarkry in hierdie lewe is maar gering en gaan verby, maar dit loop vir ons uit op ŉ heerlikheid wat alles verreweg oortref en wat ewig bly. 18Ons oog is nie op die sigbare dinge gerig nie, maar op die onsigbare; want die sigbare dinge is tydelik, maar die onsigbare ewig.”*

My liewe broer en suster,

Deur Christus se opstanding het God ons wat glo ŉ nuwe lewe geskenk.

Ons het ŉ lewende hoop op die allerwonderlikste erfenis; wat reeds gereed is en bewaar word vir ons wat self bewaar word omdat ons glo.

Fokus op die vreugde daarvan en moenie dat hierdie lewe se beproewings – hoe erg die ook al mag wees – moenie dat enigiets jou aandag aftrek en jou blydskap steel nie.

Lewe jou nuwe lewe deur die opgestane Christus wat jou vervul met ŉ onuitspreeklike vreugde!

En laat jou stem die uitbasuin, laat jou gesig dit uitstraal laat jou lewe ŉ getuienis wees daarvan.

**GEBED**

**OORWINNINGSLIED**

1.

‘k-sien in gees die glorie en

die almag van die Heer,  
d’ Allerhoogste wat in liefde

oor sy koninkryk regeer.  
Hy’t belowe aan die einde

op die wolke kom Hy weer,  
Hy is Koning, Hy regeer!

Loof Hom, prys Hom! Halleluja!

Loof Hom, prys Hom! Halleluja!

Loof Hom, prys Hom! Halleluja!

Hy is Koning, Hy regeer!

2.

Die Here is ons Vesting

wat vir altyd sal bly staan,  
Hy beskerm elke mens

wat in geloof na Hom toe gaan,  
Hy’s ons skuiling, Hy’s ons wapen,

Hy’t die vyand reeds verslaan,  
Hy’s die Rots wat ewig staan!

Loof Hom, prys Hom! Halleluja!

Loof Hom, prys Hom! Halleluja!

Loof Hom, prys Hom! Halleluja!

Hy’s die Rots wat ewig staan!

3.

Kom deel nou in ons loflied,

hef jou hande op na bo!

Blaas basuine, slaan die tromme

en kom dans voor God se oë.

Kom leef in die oorwinning

van sy Woord waarin ons glo,  
want sy Woord sal ewig staan!

Loof Hom, prys Hom! Halleluja!

Loof Hom, prys Hom! Halleluja!

Loof Hom, prys Hom! Halleluja!

Want sy Woord sal ewig staan!

**Numeri 6:24-26**

24“Die Here sal julle seën en julle beskerm;

25die Here sal tot julle redding verskyn en julle genadig wees;

26die Here sal julle gebede verhoor en aan julle vrede gee!

1. Dankie vir jou saamwees. Onthou as daar enige vrae is oor enige boodskap, of enige ander behoeftes is jy baie welkom om my te kontak.
2. Dit is ŉ uitdaging om kontak met mekaar te behou, veral soos wat ons wegwees van mekaar langer word. Kyk hierdie week in die gemeente lys na die naam net bo joune – dalk het hy/sy jou gebel die week dalk nie – bel terug en help ons om die onderlinge gemeenskap te behou.
3. Dankie vir die foto’s wat ek wel ontvang het, stuur asseblief vir my as jy nog nie het nie. Ek kry regtig swaar as ek nie weet wie die boodskap ontvang en wie dalk gemis word nie.
4. Ek wil hierdie week weer met huisbesoek begin, maar ek sal dit via WA se video oproepe doen en kyk hoe dit werk. Eers net ŉ paar om te kyk hoe ons daarmee regkom, en dan meer. Laat weet my as jy wil hê dat ek gouer by jou moet uitkom?.
5. Wees lief vir mekaar – en wys dit deur vir mekaar te bid, en asseblief bel mekaar?

Tot volgende keer – totsiens.